Jevgeni Kogan

Jevgeni Kogan (vene Евгений Владимирович Коган; 1. jaanuar 1954 Vladivostok – 28. märts 2007 Tallinn) oli venekeelne Eesti ja Nõukogude Liidu ühiskonnategelane ja poliitik. 

Jevgeni Kogan sündis Vladivostokis mereväeohvitseri perekonnas. Ema poolt oli ta õigusjärgne Eesti kodanik. Pärast keskkooli lõpetamist õppis ta Kaug-Ida Polütehnilises Instituudis ja Tallinna Polütehnilises Instituudis, mille lõpetas 1977. aastal laevaremondiinsenerina. 

Hiljem õppis ta Tallinna Polütehnilises Instituudis kolm aastat kaugõppes majandust, kuid stuudium jäi lõpetamata. Aastail 1972–1982 töötas ta Eesti Merelaevanduses ja 1982–1989 Eesti Kalatööstuses (Estrõbprom). 

1988. aastal oli ta nõukogudemeelse Interliikumise loojaid ja temast sai selle esimees. 15. oktoobril 1988 sai  liiklusõnnetuses raskesti vigastada ning oli seejärel sunnitud pikemat aega kasutama karke. 1989. aastal kevadel kandideeris NSV Liidu Rahvasaadikute Kongressi valimistel Põhja-Tallinna valimisringkonnas ning osutus teises voorus valituks. Rahvasaadikuna osales aktiivselt impeeriumimeelse saadikurühma Sojuz tegevuses. 

Pärast 1991. aasta augustisündmusi jäi Moskvasse ning pöördus Eestisse tagasi alles 1995. aastal. Moskvas elades osales Suur-Venemaa Taassünni Partei juhtorganite tegevuses ning kandideeris 1992. aastal Moskva linnapea kohale. Политик божьей милостью баллотируется в мэры // Коммерсантъ, 7 октября 1992. 

20. oktoobril 1996 toimunud kohalike omavalitsuste valimisel kandideeris Tallinna Linnavolikokku valimisliidu "Õiglus – Spravedlivost" nimekirjas Põhja-Tallinnas (valimisringkond nr. 8). Ta kogus 802 häält ning ei osutunud valituks. 

17. oktoobril 1999 toimunud kohalike omavalitsuste valimisel kandideeris Põhja-Tallinnas Tallinna Linnavolikokku valmisliidu "Rahva Usaldus" nimekirjas. Ta kogus 963 häält ning osutus valituks, kuid ta loobus mandaadist. 18. mail 2001 esitas avalduse oma saadikuvolituste taastamiseks ja ta pöördus tagasi linnavolikokku jäädes Tallinna Linnavolikogu liikmeks kuni selle koosseisu lõpuni. Hiljem ta enam poliitikas ei osalenud ning tegeles äriga.

Viited

Kirjandus
 Hion, Ene 1990. Kes on kes Eesti poliitikas. Tallinn: Olion, lk. 139–148.

Kategooria:Venemaa poliitikud
Kategooria:Eesti poliitikud
Kategooria:Eesti juudid
Kategooria:Tallinna Tehnikaülikooli vilistlased
Kategooria:Tallinna linnavolikogu liikmed
Kategooria:Tallinna Aleksander Nevski kalmistule maetud
Kategooria:Sündinud 1954
Kategooria:Surnud 2007